3 หุ้นไก่ตีปีก! วิ่งรับ “ญี่ปุ่น” ไข้หวัดนกระบาดหนัก หนุนส่งออกเพิ่ม
3 หุ้นไก่ GFPT-TFG-CPF วิ่งรับ “ญี่ปุ่น” สั่งฆ่าสัตว์ปีก สกัด “ไข้หวัดนก” ระบาดทั่วประเทศ หนุนส่งออกเพิ่ม โบรกแนะลงทุน GFPT เคาะเป้า 18.30 บ.
3 หุ้นไก่ตีปีก! วิ่งรับ “ญี่ปุ่น” สั่งฆ่าสัตว์ปีก สกัด “ไข้หวัดนก” ระบาด โบรกแนะลงทุน GFPT เคาะเป้า 18.30 บ.
11 ม.ค. 2566

ผู้สื่อข่าวรายงานว่า วันนี้ (11 ม.ค.66) ล่าสุด ณ เวลา 10:09 น. ราคาหุ้น บริษัท จีเอฟพีที จำกัด (มหาชน) หรือ GFPT อยู่ที่ระดับ 13.90 บาท บวก 0.30 บาท หรือ 2.21% สูงสุดที่ระดับ 14.10 บาท ต่ำสุดที่ระดับ 13.80 บาท ด้วยมูลค่าซื้อขาย 105.48 ล้านบาท
ขณะเดียวกันราคาหุ้นบริษัท ไทยฟู้ดส์ กรุ๊ป จำกัด (มหาชน) หรือ TFG อยู่ที่ระดับ 5.40 บาท บวก 0.15 บาท หรือ 2.86% สูงสุดที่ระดับ 5.50 บาท ต่ำสุดที่ระดับ 5.35 บาท ด้วยมูลค่าซื้อขาย 29.56 ล้านบาท
รวมถึงบริษัท เจริญโภคภัณฑ์อาหาร จำกัด (มหาชน) หรือ CPF อยู่ที่ระดับ 24.30 บาท บวก 0.30 บาท หรือ 1.25% สูงสุดที่ระดับ 24.30 บาท ต่ำสุดที่ระดับ 24.10 บาท ด้วยมูลค่าซื้อขาย 78.64 ล้านบาท
ทั้งนี้ราคาหุ้น GFPT และ TFG ปรับตัวขึ้น คาดได้รับ Sentiment เชิงบวกจากกรณีการระบาดของไข้หวัดนกในญี่ปุ่น ส่งผลให้รัฐบาลญี่ปุ่นสั่งกำจัดสัตว์ปีกไปแล้วกว่า 400 ล้านตัว
โดยบล.เมย์แบงก์ (ประเทศไทย) ระบุในบทวิเคราะห์ว่า แนะนำ GFPT เป็นหุ้นเด่นวันนี้ โดยการระบาดของไข้หวัดนกญี่ปุ่นระลอกใหม่ ส่งผลให้อุปทานในระยะสั้นลดลงอย่างรวดเร็ว ซึ่งจะเป็นบวกต่อปริมาณการส่งออกไปญี่ปุ่น และคาดจะเป็นปัจจัยหนุนต่อราคาไก่ในประเทศมีแนวโน้มปรับขึ้น ดังนั้นถือเป็นบวกต่อ GFPT ซึ่งมีสัดส่วนการส่งออกไก่ไปญี่ปุ่นสูง ประเมินราคาพื้นฐาน 18.30 บ.